ส่วนที่ 1

ข้อมูลสรุป (Executive Summary)

บริษัท อีซึ่น เพ้นท์ จำกัด (มหาชน) (“บริษัท”)
ดำเนินธุรกิจผลิตและจำหน่ายผลิตภัณฑ์สีอุตสาหกรรม รวมทั้งผลิตภัณฑ์ที่เกี่ยวข้อง ได้แก่ แลคเกอร์
ทินเนอร์ และสารเติมแต่งต่าง ๆ และบริหารงานโดยครอบครัวเอกแสงกุลจนถึงปัจจุบัน
โดยในเดือนตุลาคม 2548 บริษัทเสนอขายหุ้นสามัญเพิ่มทุนต่อประชาชนเป็นจำนวน 60 ล้านหุ้น
ทำให้บริษัทมีทุนจดทะเบียนและเรียกชำระแล้วจำนวน 200 ล้านบาท เป็นหุ้นสามัญจำนวน 200
ล้านหุ้น มูลค่าที่ตราไว้หุ้นละ 1 บาท ต่อมาในเดือนมีนาคม 2550
บริษัทได้เสนอขายใบสำคัญแสดงสิทธิที่จะซื้อหุ้นสามัญของบริษัทให้แก่ผู้ถือหุ้นเดิมจำนวน 100
ล้านหน่วย ราคาเสนอขายหน่วยละ -0- บาท (ศูนย์บาท)
และเสนอขายใบสำคัญแสดงสิทธิที่จะซื้อหุ้นสามัญของบริษัทให้แก่กรรมการ ผู้บริหาร
(ซึ่งมิได้ดำรงตำแหน่งกรรมการ) พนักงาน และที่ปรึกษาของบริษัทจำนวน 7 ล้านหน่วย
ราคาเสนอขายหน่วยละ -0- บาท (ศูนย์บาท) ปัจจุบัน ณ วันที่ 31 ธันวาคม 2550
บริษัทมีทุนจดทะเบียนจำนวน 307 ล้านบาทและเรียกชำระแล้วจำนวน 201,208,938 บาท

บริษัทมีบริษัทย่อยและบริษัทที่เกี่ยวข้องจำนวน 4 บริษัท ได้แก่

1.  บริษัท นอฟ (ประเทศไทย) จำกัด (“NTL”) เป็นผู้จัดจำหน่ายสีพ่นรถจักรยานยนต์
    ซึ่งบริษัทถือหุ้นในสัดส่วนร้อยละ 50.98

2.  บริษัท ออริจิน มิกิ (ประเทศไทย) จำกัด (“OMT”) (ต่อมาเปลี่ยนชื่อเป็น บริษัท ออริจิน
    อีซึ่น เพ้นท์ จำกัด) เป็นผู้จัดจำหน่ายวัตถุดิบในการผลิตตามสูตรให้แก่บริษัท
    และเป็นผู้จัดจำหน่ายสีพ่นพลาสติกให้แก่บริษัท ซึ่งบริษัทถือหุ้นร้อยละ 9.8

3.  บริษัท อีซึ่น วัตสัน โค๊ตติ้ง จำกัด (“EWC”) เป็นผู้จัดจำหน่ายสีเคลือบบรรจุภัณฑ์
    ซึ่งบริษัทถือหุ้นอยู่ในสัดส่วนร้อยละ 50.95

4.  บริษัท อีซึ่น อุไร เพ้นท์
    จำกัดเป็นผู้ผลิตและจัดจำหน่ายสีพ่นรถจักรยานยนต์และสีอุตสาหกรรมอื่นๆ ในประเทศเวียดนาม
    ซึ่งบริษัทถือหุ้นในสัดส่วนร้อยละ 62

บริษัทดำเนินธุรกิจผลิตและจำหน่ายสีอุตสาหกรรม รวมทั้งผลิตภัณฑ์ที่เกี่ยวข้อง ได้แก่ แลคเกอร์
ทินเนอร์ และสารเติมแต่งต่างๆ มานานกว่า 40 ปี มีชื่อเสียงเป็นที่ยอมรับจากลูกค้าด้วยดีมาตลอด
และปัจจุบันบริษัทมีส่วนครองตลาด ประมาณร้อยละ 40 ของตลาดสีพ่นรถจักรยานยนต์
และประมาณร้อยละ 21 ของตลาดสีพ่นพลาสติก ในปี 2550
บริษัทมีสัดส่วนรายได้แบ่งตามสายผลิตภัณฑ์ของบริษัททั้ง 5 กลุ่ม ได้แก่ 1)
สีพ่นรถจักรยานยนต์เท่ากับร้อยละ 50.84 2) สีพ่นพลาสติกเท่ากับร้อยละ 26.64 3)
สีเคลือบบรรจุภัณฑ์เท่ากับร้อยละ 9.71 4) หมึกพิมพ์เท่ากับร้อยละ 12.13 และ 5)
สีอุตสาหกรรมชนิดอื่นๆ เท่ากับร้อยละ 0.05 ส่วนที่เหลือเป็นรายได้จากการบริการและอื่นๆเท่ากับ
ร้อยละ 0.63 ของรายได้รวม โดยลักษณะผลิตภัณฑ์ของบริษัททั้ง 5 กลุ่ม มีรายละเอียดดังนี้

1.  สีพ่นรถจักรยานยนต์ (Motorcycle Coatings)

สีพ่นรถจักรยานยนต์ เป็นสีที่ใช้สำหรับพ่นตัวถังและชิ้นส่วนรถจักรยานยนต์
บริษัทเป็นผู้ได้รับอนุญาตให้ใช้สิทธิในการผลิตสีรถจักรยานยนต์
และได้รับเทคโนโลยีการผลิตจากบริษัท BASF Coatings Japan
ซึ่งเป็นเจ้าของลิขสิทธิ์สีพ่นรถจักรยานยนต์
และเป็นผู้ผลิตและจำหน่ายสีพ่นรถจักรยานยนต์รายใหญ่ในประเทศญี่ปุ่น
โดยบริษัทผลิตและจำหน่ายสีทั้งหมดภายใต้ตราสินค้า NOF ผ่าน บริษัท นอฟ (ประเทศไทย) จำกัด
(“NTL”) ซึ่งเป็นบริษัทย่อย

2.  สีพ่นพลาสติก (Plastic Coatings)

สีพ่นชิ้นงานที่ผลิตจากพลาสติกชนิดต่างๆ เช่น อุปกรณ์อิเล็กทรอนิกส์ อุปกรณ์สื่อสาร เครื่องใช้ไฟฟ้า
เครื่องเสียง รวมถึงสีพ่นชิ้นส่วนรถยนต์ที่เป็นพลาสติก ในการผลิตสีประเภทนี้
บริษัทเป็นผู้ได้รับอนุญาตให้ใช้สิทธิการผลิตสีพ่นพลาสติก และได้รับเทคโนโลยีการผลิต จาก Origin
ซึ่งเป็นเจ้าของลิขสิทธิ์สีพ่นพลาสติก โดยบริษัทผลิตและจำหน่ายสีทั้งหมดภายใต้ตราสินค้า Origin,
Eason ผ่าน บริษัท ออริจิน มิกิ (ประเทศไทย) จำกัด (“OMT”) (ต่อมาเปลี่ยนชื่อเป็น บริษัท
ออริจิน อีซึ่น เพ้นท์ จำกัด)

3.  สีเคลือบบรรจุภัณฑ์ (Packaging Coatings)

สีที่ใช้สำหรับพ่น/เคลือบบรรจุภัณฑ์ที่ผลิตจากเหล็กที่ไม่เคลือบดีบุก (Tin Free Steel)
เหล็กเคลือบดีบุก (Tin Plated Steel) และอลูมิเนียม เช่น สีเคลือบกระป๋อง
สีเคลือบหลอดอลูมิเนียม และสีเคลือบฝาจีบ เป็นต้น บริษัทผลิตสีเคลือบบรรจุภัณฑ์ทั้งตาม Know-how
ของบริษัทและตาม Know-how ของ Watson Standard รวมถึง Know-how
ที่วิจัยและพัฒนาร่วมกัน และจำหน่ายผ่านบริษัท อีซึ่น วัตสัน โค๊ตติ้ง จำกัด (“EWC”)
ภายใต้ตราสินค้า EASON และ EASON WATSON ให้กับลูกค้าผู้ใช้สี (End User)

4.  หมึกพิมพ์ (Printing Ink)

บริษัทสามารถผลิตหมึกชุดสี่สีและหมึกสีพิเศษที่ใช้ในอุตสาหกรรมการพิมพ์
นอกจากนี้ยังสามารถออกแบบและปรับแต่งคุณสมบัติต่างๆ ของสีหมึกพิมพ์
เพื่อให้ตรงตามความต้องการของลูกค้า และเหมาะสมต่อการใช้งานได้
ส่วนใหญ่เป็นหมึกที่พัฒนาจากเทคโนโลยีการผลิตของบริษัทเอง
โดยบริษัทจำหน่ายภายใต้ตราสินค้าของตนเอง ได้แก่ นกบินคู่ เป็นต้น
นอกจากนี้บริษัทยังเป็นผู้ผลิตหมึกพิมพ์ยูวีโดยใช้เทคโนโลยีของ INX International Ink Co.
ประเทศสหรัฐอเมริกา
ซึ่งถือเป็นบริษัทแรกในประเทศไทยที่ได้ผลิตและจำหน่ายหมึกพิมพ์ยูวีที่ได้รับมาตรฐานในระดับสากล
เพื่อจำหน่ายให้กับผู้ผลิตบรรจุภัณฑ์โลหะ ทำให้ประหยัดเวลา พลังงาน
และลดมลภาวะที่เกิดจากการผลิตได้มากกว่าระบบการพิมพ์แบบเดิม

5.  สีอุตสาหกรรมชนิดอื่นๆ

เป็นผลิตภัณฑ์สีและผลิตภัณฑ์ที่เกี่ยวข้อง ได้แก่ สีรถไฟ สีทาอาคาร นอกจากนี้
ผลิตภัณฑ์ที่เกี่ยวข้องที่ผลิตและจำหน่ายให้ลูกค้าโดยตรง ได้แก่ แลคเกอร์ ทินเนอร์ เป็นต้น

บริษัทมีฐานลูกค้าสำคัญ คือ ลูกค้าผู้ใช้สีเพื่อนำไปเป็นส่วนประกอบของสินค้า หรือเพิ่มมูลค่าสินค้า
เช่น ผู้ผลิตชิ้นส่วนรถจักรยานยนต์ ผู้ผลิตชิ้นส่วนรถยนต์ ผู้ผลิตกระป๋องบรรจุภัณฑ์ และสิ่งพิมพ์ต่างๆ
เป็นต้น

ปัจจุบันบริษัทมีโรงงานซึ่งเป็นสำนักงานใหญ่ตั้งอยู่ที่อำเภอพานทอง จังหวัดชลบุรี
มีกำลังการผลิตรวมเฉลี่ยประมาณ 7,000 ตันต่อปี (ข้อมูล ณ 31 ธันวาคม 2550) เพิ่มขึ้นจากปี
2549 ซึ่งมีกำลังการผลิตประมาณ 6,300 ตัน
อันเป็นผลจากโครงการปรับปรุงประสิทธิภาพสายการผลิต และการจัดระบบคลังสินค้า
โดยใช้เงินลงทุนจากการเสนอขายหุ้นสามัญเพิ่มทุนแก่ประชาชนครั้งแรก (IPO)

ในการดำเนินธุรกิจ บริษัทมีการร่วมทุนระหว่าง BASF Coatings Japan (เดิมคือ Nippon Oil
& Fats Co.,Ltd ประเทศญี่ปุ่น) ซึ่งเป็นเจ้าของสูตรลิขสิทธ์และเทคนิคการผลิต (“Know-How”)
สีพ่นรถจักรยานยนต์และเป็นผู้จำหน่ายสีพ่นรถจักรยานยนต์รายใหญ่ในประเทศญี่ปุ่น จัดตั้งบริษัท นอฟ
(ประเทศไทย) จำกัด ซึ่งเป็นบริษัทย่อยขึ้นเพื่อเป็นผู้จัดจำหน่ายสีพ่นรถจักรยานยนต์ที่บริษัทผลิต
โดยบริษัทถือหุ้นในสัดส่วนร้อยละ 51 ของจำนวนหุ้นทั้งหมดใน NTL
และบริษัทยังมีการร่วมทุนกับบริษัท ออริจิน อิเล็คทริค จำกัด (“Origin”)
ซึ่งเป็นผู้ชำนาญในด้านการคิดค้นและพัฒนาสูตรการผลิตสีพ่นพลาสติกที่มีชื่อเสียงในประเทศญี่ปุ่น
และบริษัท มิกิ (ประเทศไทย) จำกัด (“Miki (Thailand)”) ซึ่งมีจุดแข็งในด้านการตลาด
และมีฐานลูกค้าญี่ปุ่นในประเทศไทย เพื่อจัดตั้งบริษัท ออริจิน มิกิ (ประเทศไทย) จำกัด
เพื่อเป็นผู้จำหน่ายสีพ่นพลาสติกที่บริษัทผลิต โดยบริษัทถือหุ้นในสัดส่วนร้อยละ 9.8
ของจำนวนหุ้นทั้งหมดใน OMT

บริษัทมีเป้าหมายที่มุ่งมั่นดำเนินธุรกิจให้ประสบความสำเร็จสูงสุดในการเป็นผู้ผลิตสีอุตสาหกรรมชั้นนำของประเทศ
โดยให้ความสำคัญกับการรักษาคุณภาพผลิตภัณฑ์ เพื่อให้สอดคล้องกับนโยบายคุณภาพที่กำหนดว่า
“คุณภาพสม่ำเสมอ ส่งของงตรงเวลา พัฒนาต่อเนื่อง”
และมีการลงทุนอย่างต่อเนื่องทั้งด้านการพัฒนาบุคลากร เครื่องมือทดสอบและเครื่องจักร
ตลอดจนการเตรียมพร้อมรับมือกับกฏระเบียบการจัดการสารเคมี
เพื่อรองรับการขยายตัวที่เพิ่มมากขึ้นทั้งในประเทศและต่างประเทศโดยเฉพาะประเทศในอาเซียน
นอกจากนี้บริษัทยังมีการตรวจสอบคุณภาพในทุกขั้นตอนการผลิต
เป้าหมายในการดำเนินธุรกิจของบริษัท สามารถจำแนกแนวทางการดำเนินงาน ได้ดังนี้

1)  บริษัทมีเป้าหมายด้านผลิตภัณฑ์ในการขยายกำลังการผลิตสำหรับสินค้าที่มีศักยภาพในการสร้างรายได้และมีมูลค่าเพิ่ม
    เพิ่มสายผลิตภัณฑ์ใหม่ๆ เพื่อตอบสนองต่อความต้องการของกลุ่มลูกค้าในอุตสาหกรรมเดิม เช่น
    เพิ่มสายการผลิตสีพ่นชิ้นส่วนภายนอกรถยนต์ (ที่เป็นตัวถังโลหะ) เป็นต้น
    เน้นพัฒนาสีที่ผลิตโดยใช้ Know-How และตราสินค้าของบริษัท
    เน้นความร่วมมือทางการค้ากับกลุ่มเจ้าของลิขสิทธิ์แทนการซื้อลิขสิทธิ์
    และขยายฐานลูกค้าของบริษัทเองให้มากขึ้น
    ไม่เน้นการจำหน่ายให้อุตสาหกรรมใดอุตสาหกรรมหนึ่งเท่านั้น
    ซึ่งจะทำให้บริษัทสามารถกระจายความเสี่ยงของรายได้

2)  บริษัทมีเป้าหมายด้านการผลิตในการเพิ่มมาตรฐานด้านความปลอดภัย
    ด้านอาชีวอนามัยและสิ่งแวดล้อม เน้นด้านการพัฒนาระบบการผลิตอย่างต่อเนื่อง
    โดยได้มีการเข้าร่วมกับหน่วยงานที่เกี่ยวข้องต่างๆ
    ในการพัฒนาทั้งในด้านประสิทธิภาพงานและสิ่งแวดล้อม
    รวมถึงการพัฒนามาตรฐานการสอบเทียบเครื่องมือ (Calibration)

3)  บริษัทมีเป้าหมายด้านการผลิตบุคลากรในการพัฒนาและเพิ่มประสิทธิภาพในการทำงานของบุคลากรอย่างต่อเนื่องในทุกระดับชั้น
    ปลูกฝังให้พนักงานมีทัศนคติที่ดีต่อองค์กร เน้นการสื่อสารระหว่างกันในทุกระดับชั้น
    เพื่อสร้างความเข้าใจที่ถูกต้องในการทำงาน
    ลดช่องว่างในการทำงานร่วมกันและสร้างความสัมพันธ์ที่ดีกับพนักงานทุกคน

4)  บริษัทมีเป้าหมายด้านคู่ค้าและบริการในการพัฒนาการบริการลูกค้าอย่างสม่ำเสมอ แ
    ละการพัฒนาตนเองให้สามารถสร้างความแตกต่างจากคู่แข่ง
    การพัฒนาวัตถุดิบที่ใช้ในการผลิตสีร่วมกับผู้ผลิตวัตถุดิบ
    เพื่อให้ได้มาซึ่งวัตถุดิบที่มีคุณสมบัติตรงตามลักษณะการใช้งานทั้งในและต่างประเทศ

อย่างไรก็ตาม ในการดำเนินธุรกิจของบริษัทมีปัจจัยความเสี่ยงที่เกี่ยวข้องดังนี้

1)  ความเสี่ยงจากการพึ่งพิง Know-How ผู้จัดจำหน่าย และฐานลูกค้าจากคู่ค้า
    บริษัทผลิตสีพ่นรถจักรยานยนต์โดยใช้ Know-How ของ BASF Coatings Japan
    และจำหน่ายทั้งหมดผ่านผู้จัดจำหน่าย คือ NTL (บริษัทย่อย) ให้กับกลุ่มผู้ผลิตสินค้า OEM
    สำหรับสีพ่นพลาสติกจะผลิตโดยใช้ Know-How ของ Origin
    และจำหน่ายทั้งหมดผ่านผู้จัดจำหน่าย คือ OMT (บริษัทที่เกี่ยวข้อง) ให้กับฐานลูกค้าของ Miki
    (Thailand) ซึ่งเป็นผู้ร่วมทุนใน OMT ด้วย
    รายได้จากการขายสีอุตสาหกรรมส่วนใหญ่เป็นการจำหน่ายสีที่ใช้ Know-How ของ BASF
    Coatings Japan และ Origin ผ่านผู้จัดจำหน่าย ดังนั้น หาก BASF Coatings Japan
    และ/หรือ Origin หันมาลงทุนในอุตสาหกรรมสีเอง
    หรือบริษัทไม่สามารถจำหน่ายสีไปยังฐานลูกค้าของคู่ค้า
    อาจจะส่งผลกระทบต่อผลการดำเนินงานของบริษัทอย่างมีนัยสำคัญได้

2)  ความเสี่ยงจากการสั่งซื้อวัตถุดิบเฉพาะจากผู้จัดจำหน่ายน้อยราย
    บริษัทมียอดสั่งซื้อวัตถุดิบเฉพาะที่ใช้ในการผลิตสีพ่นรถจักรยานยนต์และสีพ่นพลาสติกจากผู้จัดจำหน่ายวัตถุดิบในประเทศ
    2 ราย คือ NTL และ OMT วัตถุดิบเฉพาะดังกล่าว
    เป็นวัตถุดิบสำคัญซึ่งมีสูตรเป็นความลับทางการค้าตาม Know-How ที่บริษัทใช้ในการผลิต
    ซึ่งสูตรลิขสิทธิ์การผลิตสีนี้เป็นส่วนสำคัญในธุรกิจสีอุตสาหกรรม
    จึงอาจทำให้บริษัทมีความเสี่ยงจากหากผู้จัดจำหน่ายรายใหญ่ดังกล่าวยกเลิกการจัดส่งวัตถุดิบให้แก่บริษัท
    หรือไม่สามารถจัดส่งวัตถุดิบได้ตรงตามเวลาที่กำหนด

3)  ความเสี่ยงด้านความผันผวนของราคาวัตถุดิบ บริษัทใช้เคมีภัณฑ์เป็นวัตถุดิบหลักในการผลิตสี
    ได้แก่ ผงสี เรซิ่น ตัวทำละลาย(Solvent) ซึ่งผงสี และเรซิ่นที่เป็นวัตถุดิบเฉพาะ
    ราคาเคมีภัณฑ์บางส่วนจะปรับตัวตามราคาน้ำมัน ดังนั้น
    หากราคาวัตถุดิบเคมีภัณฑ์ปรับตัวเพิ่มขึ้นอย่างรวดเร็วและมีนัยสำคัญ อาจจะส่งผลต่อต้นทุนขาย
    และผลประกอบการของบริษัทได้

4)  ความเสี่ยงจากการเปิดเสรีทางการค้า และการเข้ามาของคู่แข่งรายใหม่
    หากมีการเปิดเสรีทางการค้าในตลาดสีอุตสาหกรรม
    อาจทำให้เกิดการนำเข้าสีอุตสาหกรรมจากต่างประเทศที่มีราคาขายต่ำกว่าภายในประเทศ
    นอกจากนี้ คู่แข่งรายใหม่ในตลาดสีอุตสาหกรรมจะมีมากขึ้น
    การแข่งขันที่สูงขึ้นอาจส่งผลกระทบต่อการขยายตัวของรายได้ของบริษัทในอนาคต

5)  ความเสี่ยงจากการพึ่งพิงอุตสาหกรรมยานยนต์
    รายได้จากการขายสีอุตสาหกรรมหลักของบริษัทมาจากการผลิตและจำหน่ายสีพ่นรถจักรยานยนต์
    และสีพ่นพลาสติกสำหรับชิ้นส่วนยานยนต์
    จึงทำให้บริษัทอาจมีความเสี่ยงจากการพึ่งพิงอุตสาหกรรมยานยนต์

6)  ความเสี่ยงจากการเปลี่ยนแปลงเทคโนโลยี
    เนื่องจากลูกค้าของบริษัทส่วนใหญ่เป็นผู้ผลิตสินค้าในอุตสาหกรรมต่อเนื่อง
    บริษัทจึงต้องมีการควบคุมกระบวนการผลิตสีให้เป็นไปตามมาตรฐานของกลุ่มอุตสาหกรรมหรือตามข้อกำหนดของลูกค้าเป็นหลัก
    หากลูกค้าผู้ใช้สีเปลี่ยนแปลงสายการผลิตหรือเทคโนโลยีขนาดใหญ่ เช่น
    การลดการใช้ทินเนอร์ในผลิตภัณฑ์ของลูกค้า ตลอดจนการนำใช้หุ่นยนต์ในขั้นตอนการพ่นสี
    ทำให้ลดการสูญเสียของสีระหว่างการพ่น
    การเปลี่ยนแปลงขนาดใหญ่ดังกล่าวอาจทำให้บริษัทมีความเสี่ยงจากการเปลี่ยนแปลงเทคโนโลยีได้

7)  ความเสี่ยงจากการที่บริษัทมีผู้ถือหุ้นรายใหญ่มากกว่าร้อยละ 50 ณ วันที่ 14 ธันวาคม 2550
    กลุ่มตระกูลเอกแสงกุลซึ่งเป็นกลุ่มผู้บริหารมีอำนาจควบคุมในบริษัท
    ยังคงมีสัดส่วนการถือหุ้นสูงกว่ากึ่งหนึ่งของจำนวนหุ้นสามัญที่เรียกชำระแล้วทั้งหมดหรือร้อยละ
    50.1 ซึ่งทำให้กลุ่มผู้ถือหุ้นรายใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมด
    ไม่ว่าจะเป็นเรื่องการแต่งตั้งกรรมการหรือการขอมติที่ต้องใช้เสียงส่วนใหญ่ของที่ประชุมผู้ถือหุ้น
    ยกเว้นเรื่องที่กฎหมายหรือข้อบังคับของบริษัทที่กำหนดให้ต้องได้รับมติ 3 ใน 4
    ของที่ประชุมผู้ถือหุ้น ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบ
    และถ่วงดุลเรื่องที่ผู้ถือหุ้นใหญ่เสนอได้

ทั้งนี้ ในการดำเนินธุรกิจของบริษัท บริษัทมีการจัดการกับความเสี่ยงที่อาจเกิดขึ้นดังกล่าวข้างต้น
ดังรายละเอียดที่กล่าวไว้ในเรื่องปัจจัยความเสี่ยงและการจัดการความเสี่ยง ในส่วนที่ 2 ข้อ 1

สรุปฐานะการเงินและผลการดำเนินงานของบริษัท มีดังต่อไปนี้

บริษัทมีการเติบโตด้านผลประกอบการอย่างต่อเนื่อง กล่าวคือ ในปี 2548 – 2550
รายได้รวมของบริษัทเพิ่มขึ้นจาก 626.81 ล้านบาท เป็น 663.97 ล้านบาท และ 698.44
ล้านบาท ตามลำดับ คิดเป็นอัตราการเติบโตประมาณร้อยละ 5.93 และร้อยละ 5.19 ตามลำดับ
เหตุผลหลักที่ทำให้บริษัทมีผลประกอบการเติบโตอย่างต่อเนื่องมาจากการรักษามาตรฐานคุณภาพของสินค้า
มีการร่วมมือทางการค้ากับคู่ค้า และมีการวิจัยและพัฒนาผลิตภัณฑ์อย่างต่อเนื่อง
ทำให้บริษัทสามารถผลิตสินค้าได้ตามที่ลูกค้าต้องการและเป็นที่ยอมรับของลูกค้า
ซึ่งเป็นปัจจัยสำคัญในการประกอบธุรกิจสีอุตสาหกรรม
และวิสัยทัศน์ของผู้บริหารที่มีการเตรียมพร้อมต่อการเปลี่ยนแปลงของอุตสาหกรรม เช่น
การเพิ่มยอดขายในอุตสาหกรรมที่มีการขยายตัว
ซึ่งมีรายละเอียดรายได้จากการขายแยกตามผลิตภัณฑ์ดังนี้

1)  สีพ่นรถจักรยานยนต์ ที่นำไปใช้ในการพ่นสีตัวถัง และชิ้นส่วนรถจักรยานยนต์
    โดยยอดขายสีจะผันแปรตามยอดผลิตรถจักรยานยนต์ภายในประเทศ ตั้งแต่ปี 2548 – 2550
    รายได้จากสีพ่นรถจักรยานยนต์ของบริษัทเพิ่มขึ้นทุกปีเนื่องจากปริมาณขายสีพ่นรถจักรยานยนต์เพิ่มขึ้น
    โดยที่บริษัทมีการปรับราคาขายสีพ่นรถจักรยานยนต์ขึ้นลงตามราคาวัตถุดิบที่เปลี่ยนแปลง
    แม้ในช่วงปี 2550 ยอดการผลิตรถจักรยานยนต์ภายในประเทศลดลงอย่างมาก
    ประกอบกับลูกค้าผู้ใช้สีมีการพัฒนาเทคโนโลยีในการพ่นที่มีประสิทธิผลมากขึ้น
    ทำให้ลดการสูญเสียของสีระหว่างการพ่นหรือนำไปใช้งาน
    จึงทำให้ปริมาณความต้องการใช้สีพ่นรถจักรยานยนต์จึงลดลง
    บริษัทคงมีรายได้สีพ่นรถจักรยานยนต์ในปี 2550 เท่ากับ 355.09 ล้านบาท
    เพิ่มขึ้นจากช่วงเวลาเดียวกันในปี 2549 ซึ่งมีรายได้จากสีพ่นรถจักรยานยนต์ เท่ากับ 345.32
    ล้านบาท หรือเพิ่มขึ้นร้อยละ 2.86 และ
    บริษัทยังคงเป็นผู้นำในการถือครองตลาดสีพ่นรถจักรยานยนต์

2)  สีพ่นพลาสติก ที่นำไปใช้ในการพ่นชิ้นส่วนรถยนต์ที่เป็นพลาสติก รวมถึงอุปกรณ์อิเล็กทรอนิกส์
    และเครื่องใช้ไฟฟ้า เป็นต้น โดยยอดขายสีพ่นพลาสติกจะผันแปรตามยอดผลิตชิ้นส่วนรถยนต์
    และยอดผลิตเครื่องใช้ไฟฟ้า Hi-End ภายในประเทศ ซึ่งในช่วงปี 2549 – 2550
    รายได้จากการจำหน่ายสีพ่นพลาสติกของบริษัทเพิ่มขึ้น เนื่องจากปริมาณขายสีพ่นพลาสติกเพิ่มขึ้น
    และบริษัทยังมีการปรับราคาขายสีพ่นพลาสติกตามแนวโน้มราคาวัตถุดิบ
    และการลงทุนด้านการวิจัยและพัฒนาสีรุ่นใหม่ๆ ด้วยเช่นกัน ปี 2550
    บริษัทมีรายได้จากสีพ่นพลาสติก เท่ากับ 186.10 ล้านบาท
    เพิ่มขึ้นจากช่วงระยะเวลาเดียวกันในปี 2549 ซึ่งมีรายได้เท่ากับ 144.58 ล้านบาท
    หรือเพิ่มขึ้นร้อยละ 28.72 เนื่องจากบริษัทมีการพัฒนาสีพ่นพลาสติก
    และสามารถผลิตสีเพื่อจำหน่ายให้ลูกค้า แทนการที่ลูกค้าต้องสั่งนำเข้ามา

3)  หมึกพิมพ์ ที่นำไปใช้ในอุตสาหกรรมสิ่งพิมพ์ ได้แก่ หมึกพิมพ์กระดาษ และหมึกพิมพ์โลหะ เป็นต้น
    โดยยอดขายหมึกพิมพ์จะผันแปรตามการขยายตัวของอุตสาหกรรมสิ่งพิมพ์
    บริษัทมีการผลิตและเป็นตัวแทนจัดจำหน่ายหมึกพิมพ์ยูวีของ INX International Ink Co.
    เพียงรายเดียวในประเทศไทย จึงทำให้ปริมาณขายหมึกพิมพ์เพิ่มขึ้น
    รวมถึงหมึกพิมพ์พิเศษที่เป็นสีที่มีมูลค่าเพิ่มสูงด้วย
    แม้บริษัทจะมีการปรับราคาขายหมึกพิมพ์ขึ้นลงตามภาวะการแข่งขันด้วย
    เนื่องจากมีการนำเข้าหมึกพิมพ์ราคาต่ำจากต่างประเทศมากขึ้น ในปี 2550
    บริษัทมีรายได้จากหมึกพิมพ์ เท่ากับ 84.70 ล้านบาท ลดลงจากช่วงระยะเวลาเดียวกันในปี
    2549 ซึ่งมีรายได้เท่ากับ 91.90 ล้านบาท หรือลดลงร้อยละ 7.83
    เนื่องจากบริษัทได้ลดยอดขายในกลุ่มผลิตภัณฑ์ที่มีมูลค่าต่อหน่วยต่ำและการแข่งขันด้านราคาสูง
    เพื่อเพิ่มยอดขายในกลุ่มผลิตภัณฑ์ที่มีมูลค่าต่อหน่วยสูง ได้แก่กลุ่มผลิตภัณฑ์ INX
    ซึ่งจะสามารถขยายตลาดได้อีกมากในอนาคต

4)  สีเคลือบบรรจุภัณฑ์ ที่นำไปใช้ในการเคลือบบรรจุภัณฑ์ทั่วไป และบรรจุภัณฑ์อาหาร ได้แก่
    สีเคลือบฝาจีบ เคลือบอลูมิเนียม สีเคลือบกระป๋อง เป็นต้น
    โดยยอดขายสีเคลือบบรรจุภัณฑ์จะผันแปรตามการขยายตัวตามอุตสาหกรรมอาหารและบรรจุภัณฑ์
    ซึ่งตั้งแต่ปี 2548 รายได้จากการจำหน่ายสีเคลือบบรรจุภัณฑ์เพิ่มขึ้นอย่างต่อเนื่อง
    โดยบริษัทเน้นทำการตลาดสำหรับสีที่มีมูลค่าเพิ่มสูง และในปี 2550
    บริษัทมีรายได้จากสีเคลือบบรรจุภัณฑ์เท่ากับ 67.80 ล้านบาท
    เพิ่มขึ้นจากช่วงเวลาเดียวกันในปี 2549 ซึ่งมีมูลค่าเท่ากับ 66.91 ล้านบาท
    หรือเพิ่มขึ้นร้อยละ 1.34 เนื่องจากมีปริมาณการจำหน่ายเพิ่มขึ้น
    และปรับราคาขายสีเคลือบบรรจุภัณฑ์
    ตามภาวะการแข่งขันและแนวโน้มราคาวัตถุดิบที่เปลี่ยนแปลง

ต้นทุนขายและบริการเมื่อเทียบกับรายได้รวมมีการเปลี่ยนแปลงอยู่ในระดับร้อยละ 65.68-68.32
โดยมีอัตราส่วนในช่วงปี 2548 – 2550 คิดเป็นร้อยละ 65.68 ร้อยละ 67.21และร้อยละ 68.32
ของรายได้รวม ตามลำดับ แม้ว่าราคาต้นทุนวัตถุดิบส่วนหนึ่งจะปรับตัวตามราคาน้ำมัน
บริษัทมีนโยบายการปรับราคาขายตามความผันผวนของต้นทุนการผลิตด้วยแม้ไม่ได้ปรับราคาในอัตราเดียวกันกับการเปลี่ยนแปลงของราคาน้ำมัน
เนื่องจากวัตถุดิบส่วนหนึ่งเท่านั้นที่ได้รับผลกระทบจากราคาน้ำมัน
และในการปรับราคานั้นจะไม่สามารถปรับราคาได้ทันที เนื่องจากภาวะการแข่งขันในตลาด
แต่บริษัทจะทยอยปรับราคาเพื่อรักษาอัตรากำไรขั้นต้น
จึงทำให้บริษัทสามารถรักษาอัตราต้นทุนขายและบริการเมื่อเทียบกับรายได้รวม นอกจากนี้
บริษัทยังมีการติดตามความเคลื่อนไหวของราคาอุปสงค์และอุปทานของเคมีภัณฑ์ในตลาดโลกอย่างใกล้ชิด
เพื่อเป็นข้อมูลในการบริหารต้นทุนการผลิต
และเพื่อลดความเสี่ยงจากผลกระทบของความผันผวนของราคาวัตถุดิบ
ทำให้บริษัทสามารถควบคุมต้นทุนการผลิตในแต่ละคำสั่งซื้อจากลูกค้าได้ และในปี 2550
บริษัทมีการสั่งนำเข้าหมึกพิมพ์จาก INX International Co., Ltd.
ตามความร่วมมือทางการค้า จึงทำให้บริษัทมีต้นทุนขายเพิ่มขึ้น

ในปี 2548 – 2550 บริษัทบริษัทมีอัตรากำไรขั้นต้นอยู่ในระดับร้อยละ 34.14 ร้อยละ 32.79
และร้อยละ 31.68 ของรายได้รวม ตามลำดับ
แม้ว่าบริษัทจะมีความผันผวนของราคาต้นทุนวัตถุดิบเคมีภัณฑ์ ทั้งนี้
บริษัทมีการติดตามความเคลื่อนไหวของราคาของเคมีภัณฑ์ในตลาดโลกเพื่อใช้เป็นข้อมูลในการบริหารต้นทุนการผลิต
และบริษัทยังมีนโยบายในการปรับราคาขายตามความผันผวนของต้นทุน
แม้จะไม่สามารถปรับราคาได้ทันที เนื่องจากภาวะการแข่งขันในตลาด
แต่บริษัทจะทยอยปรับราคาเพื่อรักษาอัตรากำไรส่วนเพิ่ม

บริษัทมีอัตราส่วนค่าใช้จ่ายในการขายและบริหารรวมในช่วงปี 2548 – 2550 คิดเป็นร้อยละ
16.79 ร้อยละ 19.46 และร้อยละ 21.13 ของรายได้รวม ในปี 2550
บริษัทมีอัตราส่วนค่าใช้จ่ายในการขายและบริหารเพิ่มขึ้น
เป็นผลมาจากการเพิ่มขึ้นของค่าใช้จ่ายในการขายและบริหารหลัก คือ ค่าใช้จ่ายเกี่ยวกับพนักงาน
ที่มีจำนวนเพิ่มขึ้น และค่าใช้จ่ายพัฒนาบุคคลากรเพื่อรองรับการขยายตัวทางธุรกิจของบริษัท
นอกจากนี้ บริษัทยังมีค่าเสื่อมราคาเพิ่มขึ้นทุกปี เนื่องจากบริษัทมีการลงทุนในเครื่องจักร อุปกรณ์
เครื่องมือและเครื่องใช้เพิ่มขึ้นทุกปี นอกจากนี้บริษัทมีการปรับปรุงห้องทดลอง
รวมถึงการซื้อเครื่องมือและอุปกรณ์ที่ใช้ในการตรวจสอบและวิเคราะห์สำหรับฝ่ายวิจัยและพัฒนา
และปรับปรุงสำนักงานสาขากรุงเทพมหานคร เพื่อรองรับการขยายตัวทางธุรกิจในอนาคต

สำหรับภาระดอกเบี้ยของบริษัทในปี 2548 – 2550 บริษัทจ่ายดอกเบี้ยเท่ากับ 1.56 ล้านบาท
0.51 ล้านบาท และ 0.44 ล้านบาทตามลำดับ บริษัท
มีภาระดอกเบี้ยจ่ายลดลงเนื่องจากมีการชำระหนี้เงินทุนหมุนเวียนจากเงินที่ได้จากการออกหุ้น IPO
ในปี 2548 อย่างไรก็ตาม ณ 31 ธันวาคม 2550 บริษัทมีเงินกู้ยืมระยะสั้นจากสถาบันการเงิน
ที่เป็นหนี้สินหมุนเวียนเพื่อใช้ในการดำเนินงาน จำนวน 20 ล้านบาท

บริษัทมีอัตรากำไรสุทธิปี 2550 คิดเป็นร้อยละ 7.06 ของรายได้รวม ซึ่งลดลงจากปี 2549 ร้อยละ
16.70 เนื่องจากต้นทุนขายที่เพิ่มขึ้น
และค่าใช้จ่ายด้านบุคลากรโดยเฉพาะอย่ายิ่งในหน่วยงานวิจัยและพัฒนาที่เตรียมไว้สำหรับการขยายธุรกิจในอนาคต

2550 บริษัทมีกำไรสุทธิต่อหุ้นเฉลี่ยและกำไรสุทธิต่อหุ้นปรับลด (Fully Diluted) เท่ากับ 0.25
บาทต่อหุ้น และ 0.20 บาทต่อหุ้น ตามลำดับ (กำไรต่อหุ้นปรับลดเต็มที่
คำนวณรวมหุ้นสามัญที่รองรับการใช้สิทธิตามใบสำคัญแสดงสิทธิซื้อสามัญของบริษัทจำนวน 107
ล้านหุ้นแล้ว)

ณ วันที่ 31 ธันวาคม 2550 บริษัทมีสินทรัพย์รวมเท่ากับ 662.58 ล้านบาท หนี้สินรวมเท่ากับ
230.42 ล้านบาท และส่วนของผู้ถือหุ้นเท่ากับ 432.16 ล้านบาท บริษัทมีทุนจดทะเบียน 307
ล้านบาท และเรียกชำระแล้ว 201.208 ล้านบาท มูลค่าที่ตราไว้หุ้นละ 1.00 บาท
หากเปรียบเทียบฐานะทางการเงินของบริษัท ณ 31 ธันวาคม 2549 และ 31 ธันวาคม 2550
จะเห็นว่า สินทรัพย์รวมเพิ่มขึ้น 89.01 ล้านบาท
ซึ่งมาจากรายการเงินฝากธนาคารที่เพิ่มขึ้นและลูกหนี้การค้าและตั๋วเงินรับ
ส่วนใหญ่เป็นลูกหนี้จากผลิตภัณฑ์หมึกพิมพ์และสีพลาสติกที่มียอดเพิ่มขึ้นตามการเติบโตของทั้งสองผลิตภัณฑ์
สำหรับสินทรัพย์ถาวร ณ ธันวาคม 2550 เพิ่มขึ้น
เนื่องจากบริษัทมีการก่อสร้างอาคารสำนักงานสาขาและปรับปรุงอาคารวิจัยและพัฒนาฯ
ที่สำนักงานเสนานิคม กรุงเทพมหานคร การลงทุนติดตั้งเครื่องจักร อุปกรณ์
และเครื่องมือตรวจสอบเพื่อขยายกำลังการผลิต
รวมถึงการซื้อเครื่องมือและอุปกรณ์ที่ใช้ในการตรวจสอบและวิเคราะห์เพื่อสนับสนุนสายการผลิตตามโครงการในอนาคตด้วย
ส่วนหนี้สิน ณ ธันวาคม 2550 บริษัทมีเพียงวงเงินหนี้สินหมุนเวียนที่ใช้ในการดำเนินงานเท่านั้น

เมื่อวันที่ 13 พฤศจิกายน 2549 บริษัทได้จดทะเบียนเพิ่มทุนจำนวน 107,000,000 ล้านบาท
ทำให้ทุนจดทะเบียนเพิ่มทุนเป็นจำนวน 307,000,000 ล้านบาท
เพื่อรองรับการใช้สิทธิใบสำคัญแสดงสิทธิของผู้ถือหุ้นเดิมจำนวน 100,000,000 หน่วย
และรองรับการใช้สิทธิใบสำคัญแสดงสิทธิของกรรมการ ผู้บริหาร (ซึ่งมิได้ดำรงตำแหน่งกรรมการ)
พนักงาน และที่ปรึกษาของบริษัท จำนวน 7,000,000 หน่วย

ใบสำคัญแสดงสิทธิที่จะซื้อหุ้นสามัญของผู้ถือหุ้นเดิม มีกำหนดวันที่ออกใบสำคัญแสดงสิทธิ ได้แก่ วันที่
27 เมษายน 2550 และวันที่หมดอายุของใบสำคัญแสดงสิทธิได้แก่ วันที่ 26 เมษายน 2554
รวมอายุใบสำคัญแสดงสิทธิ 4 ปี อัตราการใช้สิทธิของใบสำคัญแสดงสิทธิ 1
หน่วยต่อการใช้สิทธิซื้อหุ้นสามัญ 1 หุ้น ในราคาหุ้นละ 1 บาท
และผู้ถือใบสำคัญแสดงสิทธิจะใช้สิทธิแปลงสภาพได้ในวันทำการสุดท้ายของเดือนมิถุนายน
และเดือนธันวาคม ตั้งแต่ปี 2550 ถึงปี 2554 โดยวันกำหนดการใช้สิทธิครั้งสุดท้ายตรงกับวันที่ 26
เมษายน 2554

ใบสำคัญแสดงสิทธิที่จะซื้อหุ้นสามัญของกรรมการ ผู้บริหาร (ซึ่งมิได้ดำรงตำแหน่งกรรมการ)
พนักงาน และที่ปรึกษาของบริษัท มีกำหนดวันที่ออกใบสำคัญแสดงสิทธิ ได้แก่ วันที่ 27 เมษายน
2550 และวันที่หมดอายุของใบสำคัญแสดงสิทธิได้แก่ วันที่ 26 กุมภาพันธ์ 2553
รวมอายุใบสำคัญแสดงสิทธิ 2 ปี 10 เดือน 3 วัน อัตราการใช้สิทธิของใบสำคัญแสดงสิทธิ 1
หน่วยต่อการใช้สิทธิซื้อหุ้นสามัญ 1 หุ้น ในราคาหุ้นละ 1 บาท
และผู้ถือใบสำคัญแสดงสิทธิจะใช้สิทธิแปลงสภาพได้ในวันทำการสุดท้ายของเดือนกุมภาพันธ์
และเดือนสิงหาคม ตั้งแต่ปี 2550 ถึงปี 2553 โดยวันกำหนดการใช้สิทธิครั้งสุดท้ายตรงกับวันที่ 26
กุมภาพันธ์ 2553

ณ 31 ธันวาคม 2550 บริษัทมีทุนชำระแล้วจำนวน 201,208,938 หุ้น
และมีใบสำคัญแสดงสิทธิคงเหลือจำนวน 105,791,062 หน่วย
แบ่งเป็นใบสำคัญแสดงสิทธิของผู้ถือหุ้นเดิม จำนวน 99,992,500 หน่วย
และใบสำคัญแสดงสิทธิของกรรมการ ผู้บริหาร (ซึ่งมิได้ดำรงตำแหน่งกรรมการ) พนักงาน
และที่ปรึกษาของบริษัท จำนวน 5,798,562 หน่วย

บริษัทมีกำไรสะสมในปี 2549 และปี 2550 เท่ากับ 86.19 ล้านบาทและ 101.51 ตามลำดับ ซึ่งปี
2550 กำไรสะสมในปี 2550 เพิ่มขึ้น เนื่องจากบริษัทมีกำไรสุทธิจากผลการดำเนินงานเพิ่มขึ้น
49.32 ล้านบาท นอกจากนี้ ในปี 2550 บริษัทมีการสำรองกำไรตามกฎหมายเพิ่มขึ้น 10.01
ล้านบาท และมีการจ่ายเงินปันผลเท่ากับ 48.70 ล้านบาท